Xirivella redueix de sis mesos a dues setmanes l'espera en el programa d'acolliment de Serveis Socials
12 de març de 2025

L'Ajuntament de Xirivella ha reduït de sis mesos a dos setmanes el temps d'espera en el programa d'acolliment de Serveis Socials. A l'estiu, el termini mitjà per a aquesta primera atenció era de mig any d'espera.

Esta reducció i millora es deu a la posada en marxa d'un pla de reforç en Serveis Socials que ha consistit en la incorporació de personal mitjançant borses de treball, contractacions i nous serveis, i la posterior implantació d'un nou model de funcionament del departament. Amb este nou sistema, al gener i febrer, amb el personal al complet i duplicant dies d'atenció, s'ha aconseguit reduir en més del 90% el temps d'espera.

La regidora de Benestar Social, Rosa Méndez, ha destacat la importància d'esta reducció de temps: “El nostre compromís és garantir que ningú a Xirivella haja d'esperar mesos per a rebre atenció social. Amb aquesta reorganització, hem fet un pas clau per a millorar l'eficiència i la qualitat del servei”.

VALORACIONS DE DEPENDÈNCIA

A més d'este important descens en el programa d'acolliment, també s'han posat al dia els expedients de valoració de dependència. Abans de la implantació del pla de reforç, hi havia un retard en les valoracions de més de 50 expedients. Amb el nou sistema, tot el personal acreditat de l'equip ha estat valorant els expedients durant els últims mesos i en data de hui  les valoracions pendents estan realitzades i a l'espera que la Conselleria les resolga.

En este sentit, Rosa Méndez ha assenyalat: “Sabem que l'espera en la valoració de dependència genera gran preocupació en les famílies. Per això, hem fet un esforç extraordinari per a posar-nos al dia i assegurar-nos que els qui necessiten aquest reconeixement l'obtinguen al més prompte possible. Quan arribem, ens trobem amb un sistema col·lapsat i llargs temps d'espera. El nostre objectiu ha sigut revertir aqueixa situació, reforçar el servei i dotar als professionals de les eines necessàries per a desenvolupar la seua labor amb la dignitat i el reconeixement que mereixen”.